**Α. ΓΕΝΙΚΑ**

Η ΔΗΜΟΣΙΑ ΕΠΙΧΕΙΡΗΣΗ ΗΛΕΚΤΡΙΣΜΟΥ (ΔΕΗ) Α.Ε. προκηρύσσει τη θέση του Διευθυντή της Διεύθυνσης Αναπτυξιακού Σχεδιασμού & Εποπτείας, με σκοπό την πρόσληψη στελέχους υψηλών προδιαγραφών με σύμβαση τριετούς θητείας. Η θέση είναι στάθμης Διευθυντή Βασικού Οργανικού Κλιμακίου (1ο επίπεδο ιεραρχικής στάθμης) και υπάγεται στον Γενικό Διευθυντή Εταιρικής Ανάπτυξης.

**Απαιτούμενα Προσόντα:**

|  |
| --- |
| **Τυπικά Προσόντα:** |
| * Πτυχίο ΑΕΙ Πανεπιστημιακού τομέα της ημεδαπής ή ισότιμο της αλλοδαπής νομίμως αναγνωρισμένο, συναφούς κατεύθυνσης με το αντικείμενο της θέσης. |
| * Άπταιστη χρήση της Ελληνικής και άριστη γνώση της Αγγλικής γλώσσας. * Επιθυμητός Μεταπτυχιακός τίτλος γνωστικού αντικειμένου συναφούς με το αντικείμενο της θέσης. * Ευχέρεια στη χρήση Η/Υ. |
| * Τουλάχιστον 8ετής αποδεδειγμένη εργασιακή εμπειρία σε αντίστοιχο αντικείμενο, εκ των οποίων 3 χρόνια σε ανώτερες θέσεις διοίκησης αυξημένης ευθύνης και υψηλών απαιτήσεων στο Δημόσιο ή Ιδιωτικό Τομέα. |
| * Εμπειρία στον τομέα της ενέργειας και γενικότερα στους τομείς που δραστηριοποιούνται σήμερα οι ηλεκτρικές επιχειρήσεις θα θεωρηθεί προσόν. |
|  |
| **Ουσιαστικά Προσόντα:** |
| * Επιστημονική κατάρτιση και επαγγελματική εμπειρία στο σχεδιασμό, προγραμματισμό και την παρα­κολούθηση (monitoring) υλοποίησης σύνθετων σχεδίων ανάπτυξης. * Κριτική σκέψη. * Επικοινωνιακή ικανότητα (άριστη χρήση προφορικού και γραπτού λόγου, ικανότητα συλλογής πληροφοριών, ελέγχου δεδομένων). * Ικανότητα ηγεσίας, ευελιξία, ορθή κρίση, οργανωτικότητα, αναλυτική ικανότητα, ικανότητα χάραξης στρατηγικής κατόπιν αξιολόγησης εναλλακτικών. |
| * Διορατικότητα και αποτελεσματικότητα στην αντιμετώπιση προβλημάτων - διαχείριση κρίσεων. |
| * Επαγγελματική συνέπεια. |
| * Ικανότητα διαπραγματεύσεων. |

**Β. ΧΑΡΑΚΤΗΡΙΣΤΙΚΑ ΤΗΣ ΠΡΟΚΗΡΥΣΣΟΜΕΝΗΣ ΘΕΣΗΣ**

Αποστολή του Διευθυντή της Διεύθυνσης Αναπτυξιακού Σχεδιασμού & Εποπτείας είναι η διαρκής βελτίωση της αποδοτικότητας των νέων επιχειρηματικών δράσεων, μέσω του αποτελεσματικού σχεδιασμού και εποπτείας του πλάνου ανάπτυξης του Ομίλου, καθώς και η διακυβέρνηση των θυγατρικών και εν γένει συνδεδεμένων εταιρειών.

**κυριες αρμοδιοτητεσ**

• Σύνταξη και περιοδική αναθεώρηση του πλάνου εταιρικής ανάπτυξης, σε χρονικά κυλιόμενη βάση, όπου αποτυπώνονται αναλυτικά οι νέες επιχειρηματικές δράσεις και οι κύριες φάσεις σχεδιασμού και υλοποίησής τους.

• Συνεχής παρακολούθηση της πορείας υλοποίησης του ανωτέρω πλάνου εταιρικής ανάπτυξης, με έμφαση στη διασφάλιση των απαιτούμενων/διατεθέντων πόρων, καθώς και στην επίτευξη των αναμενόμενων εσόδων/κερδών και λοιπών στόχων των νέων επιχειρηματικών δράσεων σε κάθε φάση ανάπτυξής τους.

• Επεξεργασία και υποβολή επιχειρηματικών προτάσεων για τη σταθερή βελτίωση και ενδυνάμωση της αποδοτικότητας των νέων επιχειρηματικών δράσεων.

• Εποπτεία της εν γένει δραστηριότητας των θυγατρικών και γενικά των συνδεδεμένων εταιρειών (εξέταση στρατηγικών σχεδίων, αξιολόγηση επενδυτικών προγραμ­μάτων, παρακολούθηση οικονομικών αποτε­λεσμάτων, κ.λπ.), σε συνεργασία κατά περίπτωση με τις καθ’ ύλη αρμόδιες Διευθύνσεις, και υποβολή σχετικών εκθέσεων και προτάσεων στα Όργανα Διοίκησης της ΔΕΗ.

• Εξέταση και διαμόρφωση, σε συνεργασία με συναρμόδιες Διευθύνσεις, προτάσεων προς τα όργανα Διοίκησης για αύξηση ή μείωση της συμμετοχής της ΔΕΗ στο μετοχικό κεφάλαιο των συνδεδεμένων επιχειρήσεων, ή για την προσέλκυση νέων εταίρων, μέσω της αγοράς, πώλησης ή μεταβίβασης μετοχών, ή για τη συμμετοχή της ΔΕΗ σε αυξήσεις του μετοχικού κεφαλαίου αυτών.

• Κατάρτιση εισηγήσεων προς τα Όργανα Διοίκησης της εταιρείας για τη λήψη των αναγκαίων εγκρίσεων αναφορικά με την επιχειρηματική δραστηριότητα των θυγατρικών.

• Κατάρτιση του επιχειρησιακού σχεδίου, των προγραμμάτων δράσης και του προϋπολογισμού της Γενικής Διεύθυνσης Εταιρικής Ανάπτυξης, σε εναρμόνιση με τους στρατηγικούς στόχους της εταιρείας.

**Γ. ΑΞΙΟΛΟΓΗΣΗ ΥΠΟΨΗΦΙΩΝ & ΕΠΙΛΟΓΗ**

Η διαδικασία αξιολόγησης των υποψηφιοτήτων και η σχετική εισήγηση προς τον Πρόεδρο & Διευθύνοντα Σύμβουλο, ο οποίος και θα κάνει την τελική επιλογή, θα πραγματοποιηθεί από Επιτροπή Στελεχών της Εταιρείας.

Για όλες τις αιτήσεις θα τηρηθεί απόλυτη εμπιστευτικότητα.

**Δ. ΣΥΜΒΑΣΗ ΕΡΓΑΣΙΑΣ**

Το στέλεχος που θα επιλεγεί θα υπογράψει τριετή Σύμβαση Εξαρτημένης Εργασίας Ορισμένου Χρόνου (Σ.Ο.Χ), σύμφωνα με τις διατάξεις του άρθρου 9 του Ν. 2941/2001.

**Ε. ΥΠΟΒΟΛΗ ΥΠΟΨΗΦΙΟΤΗΤΩΝ - ΔΙΚΑΙΟΛΟΓΗΤΙΚΑ**

1. **Υποβολή υποψηφιοτήτων**

Οι ενδιαφερόμενοι καλούνται να υποβάλουν υποψηφιότητα στη διεύθυνση:

***ΔΗΜΟΣΙΑ ΕΠΙΧΕΙΡΗΣΗ ΗΛΕΚΤΡΙΣΜΟΥ Α.Ε.,***

***Γενική Διεύθυνση Ανθρωπίνων Πόρων & Οργάνωσης***

***Χαλκοκονδύλη 30, 4ος Όροφος, Γραφείο 405***

***104 32 ΑΘΗΝΑ***

1. **Προθεσμία υποβολής υποψηφιοτήτων**

Οι αιτήσεις υποψηφιότητας θα πρέπει να υποβληθούν μέχρι και 29.09.2017.

1. **Δικαιολογητικά**

Τα δικαιολογητικά που θα πρέπει να κατατεθούν από τους υποψηφίους είναι τα ακόλουθα:

1. Αίτηση υποβολής υποψηφιότητας
2. Αναλυτικό Βιογραφικό Σημείωμα
3. Ευκρινή αντίγραφα των Τίτλων Σπουδών και αντίγραφα της αναγνώρισης ισοτιμιών τους για τους Τίτλους Σπουδών της αλλοδαπής
4. Αντίγραφα άλλων τίτλων σπουδών
5. Δικαιολογητικά πιστοποίησης προϋπηρεσίας.

Για περισσότερες πληροφορίες επικοινωνήστε στα τηλέφωνα:

210 5293679, 210 5293224.

**ΑΠΟ ΤΗ ΓΕΝΙΚΗ ΔΙΕΥΘΥΝΣΗ ΑΝΘΡΩΠΙΝΩΝ ΠΟΡΩΝ & ΟΡΓΑΝΩΣΗΣ ΤΗΣ ΔΕΗ Α.Ε.**